Tak for din kommentar til brevkassen. Pladsen her på siden er jo begrænset, så derfor kan jeg kun skrive forholdsvist korte svar. Har man fået udleveret sit høreapparat fra en offentlig audiologisk afdeling, står denne også for at vedligeholde og reparere høreapparatet, hvis det bliver nødvendigt. Men som du ganske rigtigt skriver, gælder det ikke, hvis man har købt et høreapparat hos en privat leverandør. Her er det købelovens regler, der gælder. Det betyder, at hvis der opstår en fejl ved høreapparatet inden for de første to år, har man ret til at få det repareret. Høreforeningen anbefaler derfor også, at man spørger forhandleren, om der er garanti på hele apparatet, og hvad garantien omfatter.